Эхь хетта воьхна волчу к1анта, кхин корта болуш х1умма а ца дийцира цунна. Дукха хан яра устаза т1ехь тамашийна нур догуш волчу оцу шен муршидан терго йо. Йоза-дешар дика схьалоцуш а, г1иллакхе, шен нийсарех къаьсташ волу и к1ант Дала цхьа дика дина вуй хаьара цунна. Оцу тайпана цхьа а бахьана а доцуш и жимха велавалар бахьана хаа лира Мохьма-Яраг1ина. Г1еза-Хьаьжица герарло долуш волчу Ташо-Хьаьжегахула хаа лиира цунна и. Х1етахь иза вара шайх волчохь т1аьххьар урокаш оьцуш.